อาคเนย์สยายปีกธุรกิจการเงิน บริการปล่อยกู้เช่าซื้อรถมือสอง
อาคเนย์แคปปิตอลขยายธุรกิจ ลุยปล่อยกู้เช่าซื้อรถมือสอง จำนำทะเบียนรถ จับมือไทยเบฟเวอเรจจัดงานทั่วประเทศ
10 มี.ค. 2558

อาคเนย์แคปปิตอลขยายธุรกิจ ลุยปล่อยกู้เช่าซื้อรถมือสอง จำนำทะเบียนรถ จับมือไทยเบฟเวอเรจจัดงานทั่วประเทศ
นายโชติพัฒน์ พีชานนท์ ประธานกรรมการบริหารอาคเนย์ กลุ่มธุรกิจประกันและการเงิน เปิดเผยว่า บริษัท อาคเนย์แคปปิตอล ได้ขยายธุรกิจใหม่ด้วยการเปิดให้บริการสินเชื่อเช่าซื้อรถยนต์และสินเชื่อกู้ยืมเงินที่มีรถยนต์เป็นหลักประกันเพิ่มขึ้น เพื่อให้สามารถตอบสนองความต้องการทางการเงินของลูกค้าได้ครบวงจรมากขึ้น และพันธมิตรของบริษัทก็จะมีผลิตภัณฑ์ทางการเงินที่หลากหลายเพิ่มโอกาสในการขายได้มากขึ้น
“เดิมอาคเนย์แคปปิตอลจะให้บริการรถเช่าสำหรับองค์กรเพียงอย่างเดียว แต่เราเล็งเห็นแล้วว่าเรามีศักยภาพในการดำเนินธุรกิจทางการเงินอีกมาก เนื่องจากมีสถานะเงินทุนที่แข็งแกร่ง จึงได้ขยายธุรกิจเพิ่มเติม ซึ่งหลังจากนี้ได้ตั้งเป้าหมายในการทำตลาดร่วมกับพันธมิตรที่เป็นเต็นท์รถยนต์มือสองก่อน คาดว่าภายในเดือน เม.ย.นี้จะมีมากกว่า 500 แห่งทั่วประเทศ”นายโชติพัฒน์ กล่าว
อย่างไรก็ตาม ล่าสุดได้มอบหมายให้ นายธวัชไชย สุทธิกิจพิศาล เป็นรักษาการกรรมการผู้จัดการ รับผิดชอบการบริหารงานทั้งหมดของอาคเนย์แคปปิตอล พร้อมด้วย นายประดับ ส่งเสริม ผู้อำนวยการอาวุโส และทีมเจ้าหน้าที่การตลาดอีกกว่า 200 คนทั่วประเทศ ซึ่งแต่ละคนต่างก็มีประสบการณ์และความเชี่ยวชาญในธุรกิจสินเชื่อเช่าซื้อรถยนต์เป็นอย่างดี ปีนี้จึงเริ่มขยายเข้าสู่ธุรกิจสินเชื่อรถยนต์มือสองก่อน
ทั้งนี้ จะร่วมมือกับบริษัท ไทยเบฟเวอเรจ ซึ่งเป็นบริษัทแม่ เปิดตัวธุรกิจเป็นครั้งแรกในงาน “มหกรรมชลบุรี ยูสคาร์ มอเตอร์โชว์ 2015” ที่จะจัดขึ้นในวันที่ 27-28 มี.ค.นี้ และมีแผนที่จะขยายการจัดงานลักษณะดังกล่าวไปยังภูมิภาคอื่นทั่วประเทศอีกด้วย โดยใช้กลยุทธ์อัตราดอกเบี้ยพิเศษ ด้วยเงื่อนไขที่ยืดหยุ่นและทางเลือกในการชำระสินเชื่อรายเดือนที่เหมาะสมกับรายได้ให้กับลูกค้า